Όμως οι προσπάθειες των Ρώσων δεν έφεραν αποτέλεσμα. Tο άλυτο ζήτημα των Αγίων Τόπων επρόκειτο να γίνει στα μέσα του 19ου αιώνα μία από τις αφορμές του Κριμαϊκού πολέμου. Tον Πέτρο και τους διαδόχους του τους απασχόλησε και το ζήτημα της ελεύθερης άσκησης της λατρείας από τους ορθόδοξους των Βαλκανίων. Στις διαπραγματεύσεις του Κάρλοβιτς οι Ρώσοι διπλωμάτες προσπάθησαν να εξασφαλίσουν, χωρίς επιτυχία, θρησκευτικές ελευθερίες για τους Ορθοδόξους των Βαλκανίων, αντίστοιχες με αυτές που διεκδίκησαν και πέτυχαν οι Αυστριακοί για τους Καθολικούς. Αυτές οι προσπάθειες των Ρώσων θα στεφθούν με επιτυχία αργότερα με τη συνθήκη του Κιουτσούκ Καϊναρτζή (1774).